สภานิติบัญญัติแห่งชาติ เตรียมพิจารณาให้ความเห็นชอบกฎถิ่นกำเนิดสินค้าเฉพาะรายสินค้าภายใต้ความตกลงการค้าเสรีอาเซียน – จีน
การประชุมสภานิติบัญญัติแห่งชาติ หรือ สนช. เป็นพิเศษ มีวาระพิจารณาร่างพระราชบัญญัติในวาระรับหลักการ จำนวน 1 ฉบับ คือ ร่างพระราชบัญญัติสงวนและคุ้มครองสัตว์ป่า พ.ศ. .... ที่คณะรัฐมนตรีเสนอ จากนั้นจะพิจารณาให้ความเห็นชอบกฎถิ่นกำเนิดสินค้าเฉพาะรายสินค้าภายใต้ความตกลงการค้าเสรีอาเซียน - จีน และการพิจารณาให้ความเห็นชอบร่างความตกลงการค้าบริการอาเซียน นอกจากนี้ ยังมีวาระพิจารณาร่างพระราชบัญญัติที่คณะกรรมาธิการวิสามัญพิจารณาเสร็จแล้ว ในวาระ 2 และ 3 จำนวน 10 ฉบับ ประกอบด้วย ร่างพระราชบัญญัติระบบสุขภาพปฐมภูมิ พ.ศ. ....  ร่างพระราชบัญญัติผลิตภัณฑ์สมุนไพร พ.ศ. ....  ร่างพระราชบัญญัติหลักเกณฑ์การเทียบตำแหน่งหัวหน้าส่วนราชการที่เทียบเท่าอธิบดี พ.ศ. ....  ร่างพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ..) พ.ศ. ....  ร่างพระราชบัญญัติสถาบันการเงินประชาชน พ.ศ. ....  ร่างพระราชบัญญัติแก้ไขเพิ่มเติมบทบัญญัติแห่งกฎหมายที่เกี่ยวกับอำนาจหน้าที่ของผู้ทำการแทน ผู้ปฏิบัติหน้าที่แทน ผู้รักษาการแทน หรือผู้รักษาการในตำแหน่งผู้บริหารของรัฐวิสาหกิจ พ.ศ. ....  ร่างพระราชบัญญัติการนิคมอุตสาหกรรมแห่งประเทศไทย (ฉบับที่ ..) พ.ศ. ....  ร่างพระราชบัญญัติป่าไม้ (ฉบับที่ ..) พ.ศ. ....  ร่างพระราชบัญญัติป่าชุมชน พ.ศ. .... และร่างพระราชบัญญัติเจ้าพนักงานตำรวจศาล พ.ศ. ....